Per Kaalund (S), 1998-06-04:
Loven, som bærer den lidt tunge titel »pensionsafkastbeskatningsloven«, skal erstatte loven om realrenteafgift af kapitalafkast fra det, der står i pensionsfondene og pensionskasserne.
Realrenteafgiftsloven stammer fra begyndelsen af 1980'erne, og teknisk var det en temmelig indviklet lov, men den har tjent den danske samfundsøkonomi godt.
For eksempel forventes der i 1998 - indeværende år - at komme ca. 15 mia. kr. ind via denne lov.
I begyndelsen af 1980'erne havde Danmark en høj og ustabil inflation, og dermed var realrenteafgiftssatsen også variabel.
Den har været helt oppe på over 50 pct., og den er p.t. på ca. 35 pct.
Men samtidig er store dele af pensionsafkastet fritaget for realrenteafgift.
Det gælder bl.a. indskud foretaget før 1982, og det gælder afkast af aktier og afkast af investeringer i fast ejendom.
Dette lovforslag indfører nu en fælles beskatning af pensionsafkastet med en fast procent, nemlig 26 pct., og udvider beskatningsgrundlaget med skat af indskud også fra før 1983 af aktieafkast og yderligere af afkast af fast ejendom.
De 26 pct., der er foreslået i lovforslaget, er fastsat således, at det stadig væk skal være attraktivt at pensionsopspare, og at afkast af pensionsopsparing fortsat vil blive lavere beskattet end afkast af anden opsparing.
Men på den anden side skal det ikke være så lavt beskattet, at det fører til uhensigtsmæssige pengeomplaceringer for den enkelte, og at flere endog vil lånefinansiere indskud på pensionsordninger. Lovforslaget indeholder også, at livsforsikringsselskaber overgår fra at være omfattet af selskabsskatteloven til at være omfattet af denne lov om pensionsafkastbeskatning. Yderligere indføres der en 10-procents-afgift af aktieinvesteringer; de har hidtil været fritaget.
Endvidere er det således, at pensionskasser m.v. får hævet loftet for aktieinvesteringer fra de nugældende 40 pct., således at de af de samlede indeståender kan investere op til 50 pct.
Og endelig fritages investeringer i fast ejendom frem over ikke for beskatning, men skal nu have afkastet beskattet. Der er ikke tale om småpenge i disse sager: Formuerne i pensionsordninger her i landet er p.t. på ca. 1.000 mia. kr., og det giver et årligt afkast på ca. 75 mia. kr. Og realrentesatsen har som bekendt ligget oppe på over 40-50 pct., men med den lave og stabile inflation, vi nu har, er den hurtigt på vej nedad, og derfor finder regeringen det rigtigt at foreslå disse 26 pct. indført, og det kan Socialdemokratiet støtte. Det ligger i sagens natur, at der er stor usikkerhed med hensyn til provenuet, for det er jo et spørgsmål om renteudviklingen osv. flere år frem i tiden, men Skatteministeriets skøn er, at der ud over nogle engangsprovenuer i forbindelse med overgangsordninger på sigt vil blive et merprovenu på 1½-2 mia. kr. årligt.
Herudover forventes det, at beskatningen af aktieafkastet vil give ca. 3 mia. kr. allerede fra og med 1999, men dette skal ses i sammenhæng med den lavere selskabsskat.
Fra og med år 2006 forventes provenuet at være på 13-14 mia. kr. årligt.
Den nye lov skal træde i kraft i år 2000, og for at løse nogle problemer i overgangsperioden fra juni 1998 til år 2000, altså i l½ år, fremsættes samtidig lovforslag nr. L 98, som er et forslag om ændringer i en række skattelove.
Og disse ændringer vil bl.a. bevirke, at man umiddelbart fra den 2. juni 1998 kan indføre en 10-procents-beskatning af afkast fra aktier, at man kan ophæve de såkaldte kvoteordninger for investeringer i fast ejendom, og at realrenteafgiften af pengeinstitutternes pensionspuljer flyttes fra den enkelte kontohaver til pengeinstituttet, som indbetaler den samlet. Yderligere fremsættes lovforslag nr. L 99, der omfatter ændringer i en række skattelove som konsekvens af L 97, altså den nye pensionsafkastbeskatningslov, som kommer fra år 2000.
Og L 99 omfatter bl.a. en ophævelse af realrenteafgiftsloven.